‘রুশ সেনায় যোগ দেবেন না’, ভারতীয়দের সতর্ক করল বিদেশমন্ত্রক

ওয়েব ডেস্ক : চাকরির টোপ দিয়ে রুশ সেনার (Russian Army) যোগ দেওয়ানো হচ্ছে ভারতীয়দের (Indians)। তার পরেই ইউক্রেনের বিরুদ্ধে যুদ্ধে তাঁদেরকে নামানো হচ্ছে। গত বছর এমনই অভিযোগ উঠেছিল। আর এই খবর সামনে আসতেই মুখ পুড়েছিল কেন্দ্রীয় সরকারের। তবে নতুন করে ফের রুশ সেনায় ভারতীয়দের যোগদানের খবর সামনে আসছে। যা নিয়ে ফের একবার নড়েচড়ে বসেছে কেন্দ্রীয় সরকার। ইতিমধ্যে একটি বিবৃতি দিয়ে সতর্ক করা হয়েছে বিদেশ মন্ত্রকের তরফে।

বিদেশ মন্ত্রকের মুখপাত্র রণধীর জয়সওয়াল (Randhir Jaiswal) বলেছেন, এই বিষয়টিকে দিল্লি (Delhi) ও মস্কোতে (Mosco) তুলে ধরা হয়েছে। পাশপাশি এই নিয়োগ বন্ধ করার পাশাপাশি ভারতীয় নাগরিকদের যাতে মুক্তি দেওয়া হয় তা নিয়ে অনুরোধ জানানো হয়েছে রাশিয়াকে। রুশ সেনাবাহিনীতে যোগদানের জন্য ভারতীয় নাগরিককে দূরে থাকা অনুরোধ করেছেন তিনি।

আরও খবর : নিরাপত্তা প্রোটোকল ভাঙছেন রাহুল গান্ধী! অভিযোগ সিআরপিএফ-এর

চলতি বছরের শুরুতে বিদেশ মন্ত্রকের তরফে জানানো হয়েছিল, ১২৭ জন ভারতীয় নাগরিক যোগ দিয়েছেন রুশ বাহিনীতে (Russian Army)। এর পর নয়াদিল্লি ও মস্কোর মধ্যে আলোচনার পর ৯৮ জনকে মুক্তি দেওয়া হয়েছিল। তবে এখনও ১৩ জন রুশ বাহিনীতে রয়েছে বলে খবর। তবে তাদের মধ্যে ১২ জন নিখোঁজ বলে জানানো হয়েছে বিদেশ মন্ত্রকের তরফে। রুশ সেনার ভারতীয়দের যোগদান নিয়ে বিদেশ মন্ত্রী এস জয়শঙ্কর (S Jaishankar) বলেন, কাজের টোপ দেখিয়ে ভারতীয়দের রুশ সেনার যোগদান করা হয়। তবে প্রধানমন্ত্রী নরেন্দ্র মোদিকে রাশিয়ার প্রেসিডেন্ট ভ্লাদিমর পুতিন জানিয়েছেন, রুশ সেনায় থাকা সমস্ত ভারতীয়দের অব্যাহতি দেওয়া হবে।

বিদেশ মন্ত্রকের মুখপাত্র আরও জানিয়েছেন, যে ভারতীয়রা রুশ সেনায় যোগ দিয়েছেন তাঁদের খুঁজে বের করতে মস্কোর সঙ্গে যোগাযোগ শুরু করেছে ভারত সরকার। অন্যদিকে ২০২৪ সালে ভারতে অবস্থিত রাশিয়ার দূতাবাসের তরফে বলা হয়েছিল, ভারতীয় নাগরিকদের নিয়োগ করা হচ্ছে না রুশ সেনায়। তার মাঝেই আবার রুশ সেনায় ভারতীয়দের যোগদানের খবর ফের প্রকাশ্যে এল।